
Text rozhodnutia
Súd: Krajský súd Prešov Spisová značka: 19Co/433/2015 Identifikačné číslo súdneho spisu: 8314208902 Dátum vydania rozhodnutia: 22. 09. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8314208902.1 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Zlaty Simkovej a členov senátu JUDr. Gabriely Világiovej a JUDr. Gabriely Klenkovej PhD. v právnej veci žalobcu: EOS KSI Slovensko, s.r.o., so sídlom Pajštúnska 5, 851 01 Bratislava, IČO: 35 724 803, právne zastúpeného TOMÁŠ KUŠNÍR, s.r.o., advokátskou kanceláriou so sídlom Pajštúnska 5, 851 01 Bratislava, proti žalovanému: M. K., nar. XX.XX.XXXX, bytom O. XXXX/XX, XXX XX A., t.č. na neznámom mieste, zast. opatrovníčkou Helenou Slobodníkovou, pracovníčkou Okresného súdu Humenné, o zaplatenie 774,57 eur s príslušenstvom, o odvolaní žalobcu proti rozsudku Okresného súdu Humenné č.k. 21C/325/2015-104 zo dňa 08.09.2015 takto r o z h o d o l : Potvrdzuje rozsudok. Žiadna zo strán nemá na náhradu trov odvolacieho konania právo. o d ô v o d n e n i e : 1. Napadnutým rozsudkom Okresný súd Humenné (ďalej len „súd prvej inštancie“) žalobu zamietol. Žalovanému náhradu trov konania nepriznal. 2. Rozhodnutie právne odôvodnil podľa § 497, § 504 Obchodného zákonníka, § 2 písm. a) a b), § 3 ods. 1 a 2, § 4 ods. 1 a 2 zákona č. 258/2001 Z.z. o spotrebiteľských úveroch, § 52 ods. 1, § 52 ods. 2 a 3, § 879f ods. 3, § 546, § 524 ods. 1 a 2, § 526 ods. 1 a 2, § 54 ods. 2, § 48 ods. 1 a 2, § 451 ods. 1 a 2, § 457, § 107 ods. 1 a 2, § 558, § 3 ods. 1, § 39 Občianskeho zákonníka, § 5b zákona č. 250/2007 Z.z. o ochrane spotrebiteľa, § 6 ods. 3 zákona č. 634/1992 Zb. o ochrane spotrebiteľa. 3. Vykonaným dokazovaním mal súd prvej inštancie za preukázané, že medzi právnym predchodcom žalobcu a žalovaným bol založený záväzkový vzťah, a to zmluvou o kontokorentnom úvere zo dňa 10.04.2003. Na základe tejto zmluvy bolo žalovanému poskytnuté povolené prečerpanie jeho bežného účtu vo výške úverového rámca 829,84 eur (25.000 Sk), pri výške úrokovej sadzby 10,85 % ročne. V danom prípade je nesporné, a to vzhľadom na povahu účastníkov tejto zmluvy, že predmetný zmluvný vzťah je vzťahom spotrebiteľským, keďže právny predchodca žalobcu ako dodávateľ pri uzatváraní zmluvy konal v rámci predmetu svojej podnikateľskej činnosti a uzavrel predmetnú zmluvu so žalovaným, ktorý je fyzickou osobou - nepodnikateľom (čo vyplýva z označenia žalovaného v tejto zmluve identifikačnými znakmi typickými pre nepodnikateľa - menom, priezviskom, bydliskom, rodným číslom a číslom občianskeho preukazu). Súd prvej inštancie ustálil, že vyššie uvedená zmluva je zmluvou spotrebiteľskou, a preto je nutné na ňu aplikovať i príslušné ustanovenia o spotrebiteľských zmluvách upravené v Občianskom zákonníku, a to bez ohľadu na určenie typu zmlúv, ktoré majú povahu spotrebiteľských zmlúv podľa ustanovenia § 52 Občianskeho zákonníka v znení zákona č. 150/2004 Z.z., pretože toto vymedzenie nebolo v súlade s nepriamymi účinkami smerníc týkajúcich sa spotrebiteľských zmlúv (smernica Rady 93/13/EHS), a to i s prihliadnutím na ustanovenie § 879f odsek 3 Občianskeho zákonníka. Zároveň ide i o spotrebiteľský úver podľa zákona o spotrebiteľských úveroch. Na túto zmluvu je tak potrebné prednostne aplikovať osobitný právny predpis, a to zákon o spotrebiteľských úveroch, v neupravených otázkach Občiansky zákonník a Obchodný zákonník len tam, kde neodporuje občianskoprávnej úprave spotrebiteľských vzťahov. 4. Na základe Zmluvy o postúpení pohľadávok č. 0655/2013/CE zo dňa 27.06.2013 uzavretej medzi obchodnou spoločnosťou Slovenská sporiteľňa, a.s. ako postupcom a žalobcom ako postupníkom bola na žalobcu postúpená pohľadávka, ktorej zaplatenie je predmetom tohto konania. Tým žalobcovi svedčí aktívna legitimácia v tomto spore, ktorá bola preukázaná vyššie citovanou zmluvou o postúpení pohľadávok a spolu s adekvátnou časťou prílohy č. 1 obsahujúcej špecifikáciu postúpenej pohľadávky. 5. Súd prvej inštancie vo vzťahu k žalobcom predloženej dohode o uznaní záväzku a o úhrade pohľadávky v splátkach zo dňa 15.02.2014, na základe ktorej malo dôjsť k predĺženiu premlčacej doby uviedol, že túto nepovažoval za platne uzavretú, a to z nasledovných dôvodov. Táto dohoda je typickým formulárovým riešením stavu, keď na podpis spotrebiteľovi predkladá žalobca ako veriteľ zdanlivo výhodný formulár, ktorý má pôsobiť ako ústupok zo strany žalobcu vo forme povolenia splátok dlhu, avšak jeho skutočným cieľom je dosiahnuť formou uznania dlhu predĺženie premlčacej doby pre uplatnenie svojho nároku. Možno však konštatovať, že ak dlžník podpisuje takúto dohodu, nerobí to z dôvodu, aby uznal svoj dlh, ale aby dosiahol splátky svojho dlhu. Takéto konanie žalobcu bežnej praxi a zvyklostiam odporuje, preto sa takáto dohoda považuje za uzavretú v rozpore s dobrými mravmi. Zároveň ide i o nekalú obchodnú praktiku zo strany žalobcu. Na uvedenom nemení nič ani skutočnosť, že žalobca súdu predložil i dotazník k tejto dohode o uznaní záväzku a o úhrade pohľadávky v splátkach. Preto súd pri posudzovaní premlčania na túto dohodu neprihliadal. 6. Po vykonanom dokazovaní tak súd prvej inštancie žalobu v celom rozsahu zamietol ako nedôvodnú, a to pre uplynutie premlčacej doby, keď k odstúpeniu od zmluvy došlo k 27.08.2011, od nasledujúceho dňa začala plynúť dvojročná premlčacia doba, ktorá uplynula 28.08.2013 a žaloba bola podaná dňa 22.07.2014. 7. O trovách konania rozhodol podľa § 141 ods. 1 O.s.p. 8. Proti rozsudku podal v zákonom stanovenej lehote odvolanie žalobca. Namietal, že dohoda o uznaní záväzku a úhrade pohľadávky spĺňa všetky náležitosti, ktoré zákon vyžaduje pre platnosť uznania dlhu zo strany dlžníka, teda má písomnú formu, vyplýva z nej dôvod vzniku pohľadávky, výška pohľadávky a prísľub dlžníka tento dlh zaplatiť. Podpisom dohody o uzavretí splátkového kalendára a uznaní záväzku došlo k naplneniu ustanovenia § 110 ods. 1 druhá veta Občianskeho zákonníka, tzn. k prerušeniu plynutia premlčacej doby a k plynutiu novej 10 ročnej premlčacej doby, pričom k tomu, aby nastali uvedené účinky zákon nevyžaduje, aby dlžník mal v čase uznania vedomosť o premlčaní dlhu. Teda aj uznaním premlčaného záväzku bez toho, aby bol dlžník poučený o premlčaní, nastávajú vyššie uvedené účinky. Žalobca poukázal na rozdielnosť účinkov a rovnako aj rozdielnosť náležitostí potrebných k tomu, aby nastali účinky ustanovenia § 110 ods. 1 druhá veta OZ a ustanovenia § 558 OZ. Úprava obsiahnutá v ust. § 558 OZ spája vedomosť toho, kto uznal premlčaný dlh, o jeho premlčaní, so vznikom vyvrátiteľnej domnienky, že dlh v čase uznania trval. To znamená, že ust. § 110 ods. 1 OZ nepodmieňuje samotné uznanie dlhu a jeho účinky s nutnosťou vedomosti toho, kto dlh uznal, o jeho premlčaní a následkoch. Žalobca dal do pozornosti účinky ust. § 558 OZ v súvislosti s ust. čl. 2 bod 3.1 Dohody posledná veta, v ktorej je jednoznačne, zrozumiteľne a jasne uvedené, že osoby uvedené v bode 1.2 a 1.3 tejto dohody vyhlasujú, že majú vedomosť o premlčaní dlhu a jeho následkoch. Navyše, v čase podpisu Dohody záväzok premlčaný nebol, preto nemožno hovoriť o nekalej obchodnej praktike, keďže žalobca umožnil žalovanému splácanie dlhu v splátkach, k čomu nebol povinný a mohol dlžnú sumu priamo zažalovať bez ústupkov voči žalovanému. Tým, že žalovaný podpísal dohodu, prejavil vôľu záväzok splniť, čo je zároveň v jeho záujme, pretože po splnení nebude figurovať v databázach neplatičov, čím sa môže v budúcnosti zlepšiť jeho postavenie pri žiadosti o úver. Dohoda neobsahuje žiadne zložité ani zavádzajúce právne formulácie. Obsah dohody nie je tak rozsiahly, aby sa s ním žalovaný nemal možnosť oboznámiť, žalovaný mal rovnako možnosť si ju v pokoji prečítať, keďže ju podpisoval vo svojom bydlisku, mal možnosť ju nepodpísať, ak by s jej obsahom nesúhlasil. Aj ochrana spotrebiteľa má svoje medze a v žiadnom prípade ju nemožno chápať ako ochranu ľahkomyseľnosti a nezodpovednosti spotrebiteľa. Súd vybočil z medzí a účelu ochrany spotrebiteľa upravenej v OZ, keď úplne negoval hmotnoprávne inštitúty upravené v OZ, a to uznanie práva v zmysle § 110 ods. 1 OZ ako aj uznanie záväzku v zmysle ust. § 558 OZ, vychádzajúc iba z domnienok, ktoré riadne neodôvodnil. Daným prístupom dochádza k popretiu procesnej zásady rovnosti účastníkov a k neprimeranej ochrane spotrebiteľa. Žiadne zákonné ustanovenie nebráni súdnemu uplatneniu aj premlčaného práva, premlčaním dlh nezaniká, teda nemožno hovoriť o použití nekalých obchodných praktík. V danom prípade došlo navyše k uznaniu dlhu a teda k plynutiu novej premlčacej doby. Žalovaní sú v mnohých prípadoch v omeškaní s úhradou dlžnej sumy niekoľko rokov, pričom v snahe zabrániť súdnemu riešeniu veci sú vyzývaní písomne, telefonicky, vykonaním osobných návštev, v snahe zabezpečiť úhradu dlžnej sumy ešte pred podaním žalobného návrhu za účelom mimosúdneho vyriešenia veci a zabrániť tak zbytočnému navyšovaniu dlžnej sumy. Konanie žalovaného nemožno považovať za morálne, čestné, a preto nemožno súhlasiť s tým, aby takému konaniu bola zo strany súdu poskytnutá ochrana. Žalobca v tejto súvislosti poukázal na rozhodovaciu činnosť niektorých krajských súdov SR. Pokiaľ by súd posúdil predmetný úverový vzťah podľa ustanovení Obchodného zákonníka, následne aj účinky dohody je potrebné vyhodnotiť v zmysle ustanovení Obchodného zákonníka, čo vyplýva aj z rozhodnutia Krajského súdu v Banskej Bystrici zo dňa 30.10.2013, sp. zn. 15Co/28/2013 a rozhodnutia NS SR 7 MCdo 9/2014 zo dňa 24.03.2015. Z uvedených dôvodov navrhol, aby odvolací súd rozsudok zmenil tak, že vyhovie návrhu žalobcu v plnom rozsahu, alternatívne, aby rozsudok zrušil a vec vrátil súdu prvej inštancie na ďalšie konanie. Zároveň si uplatnil trovy odvolacieho konania. 9. Žalovaný sa k odvolaniu žalobcu nevyjadril. 10. Krajský súd v Prešove ako odvolací súd príslušný na rozhodnutie o odvolaní v zmysle § 34 zákona č. 160/2015 Z.z. Civilného sporového poriadku (ďalej len CSP) preskúmal napadnuté rozhodnutie spolu s konaním, ktoré mu predchádzalo v súlade s § 379 a § 380 CSP v spojení s § 470 ods. 1 a 2 CSP, bez nariadenia pojednávania, pričom dospel k záveru, že odvolanie žalobcu nie je dôvodné. 11. Súd prvej inštancie správne zistil skutkový stav a správne vec právne posúdil. Odvolací súd si osvojuje odôvodnenie súdu prvej inštancie, na ktoré v plnom rozsahu poukazuje. 12. Odvolací súd poukazuje na rozhodnutia súdov, ktoré konštatovali nekalosť obchodnej praktiky v obdobných veciach, a to rozhodnutia Krajského súdu v Prešove vo veciach 11Co/37/2012, 20Co/86/2012, 3Co/53/2012, 4Co/19/2012, 19Co/87/2012, 5Co/58/2012, 12Co/47/2012, 16Co/133/2012, 17Co/120/2012, 19Co/87/2012 a Krajského súdu v Košiciach vo veci 4Cob/75/2012, 5Co/194/2012, pričom nevidí žiaden dôvod na odklon od právnych záverov vyslovených v týchto rozhodnutiach. 13. Dohoda o uznaní záväzku a úhrade pohľadávky v splátkach zo dňa 15.02.2014 vychádzala zo zmluvy medzi právnym predchodcom žalobcu a žalovaným, ktorá vzhľadom na charakter zmluvných strán je spotrebiteľskou zmluvou a pri jej posudzovaní sa uplatňujú zásady v ustanoveniach Občianskeho zákonníka upravujúce spotrebiteľské zmluvy (§ 52 a nasl. Občianskeho zákonníka), ako aj ustanovenia zákona o ochrane spotrebiteľa, ale najmä vzhľadom na členstvo Slovenskej republiky v EÚ, aj Smernice rady č. 93/13/EHS o nekalých podmienkach v spotrebiteľských zmluvách. 14. Súdna kontrola neprimeranosti zmluvných podmienok vo svetle čl. 6 ods. 1 Smernice rady 93/13/ EHS o nekalých podmienkach v spotrebiteľských zmluvách dopadá na štandardné produkty (typové zmluvy), a to tak na pôvodnú zmluvu, ako aj všetky formulárové zmeny a doplnky. Z vlastnej aplikačnej praxe môže súd potvrdiť, že pri dohode o uznaní záväzku a úhrade pohľadávky v splátkach ide o rovnaký formulár vo viacerých prípadoch a je evidentné, že spotrebiteľ nemôže na tomto tlačive nič meniť. Text dohody bol vopred pripravený žalobcom a žalovaný nemal možnosť jeho obsah (najmä vo vzťahu k uznaniu dlhu) vopred ovplyvniť. Takúto dohodu je preto aj podľa názoru odvolacieho súdu potrebné vnímať ako neplatnú, pretože je v rozpore s dobrými mravmi a nepochybne výrazne zhoršuje postavenie žalovaného ako spotrebiteľa vo vzťahu k žalobcovi, jej uzavretie je výlučne v záujme žalobcu, ktorý jej uzavretie dosiahol v rozpore s ustanoveniami o ochrane žalovaného ako spotrebiteľa . 15. Vychádzajúc z podstaty práva na ochranu spotrebiteľa, ktoré je založené na tom, že spotrebiteľ z dôvodu svojej neskúsenosti alebo neznalosti nie je schopný konkurovať v obratnosti vyškoleným a skúseným profesionálom znalým práva a techník moderného obchodu, nemožno spôsobu, ktorý zvolil žalobca, poskytnúť ochranu. Len ťažko možno predpokladať, že žalovaný mal záujem aj o uznanie svojho záväzku a bol si vedomý jeho právnych následkov. Dohodu o splátkovom kalendári a uznaní záväzku dal žalobca podpísať žalovanému ako ním vopred pripravený formulár, kde okrem dvojstranného právneho úkonu vo forme dohody o splátkach vložil aj pre žalovaného zjavne nevýhodný jednostranný úkon uznania záväzku. Žalovaný podpísaním dohody nič nezískal, ale naopak, naoko „vlastným“ úkonom si z vôle právneho predchodcu žalobcu svoje postavenie podstatne zhoršil, keďže v dôsledku uznania záväzku by došlo k predĺženiu premlčacej doby (§ 110 ods. 1 Občianskeho zákonníka). 16. Vo vzťahu k § 110 a § 558 Občianskeho zákonníka odvolací súd uvádza, že žalobca svojím iným výkladom predmetných ustanovení ignoruje ich vzájomnú prepojenosť a súvislosť. Napokon, ak by sme prijali jeho výklad o oddelenosti oboch inštitútov, potom by sme museli dospieť k záveru, že uznanie dlhu podľa § 558 Občianskeho zákonníka má za následok len vznik právnej domnienky, že dlh v čase uznania trval (keďže len tento následok § 558 rozoberá) a nemá následok v podobe pretrhnutia plynutia premlčacej lehoty, pretože tento následok § 558 Občianskeho zákonníka neupravuje. 17. Vzhľadom na vyššie uvedené odvolací súd rovnako ako súd prvej inštancie dospel k záveru, že obsah dohody nemožno posúdiť ako relevantné uznanie dlhu vyplývajúceho zo zmluvy o kontokorentnom úvere zo dňa 10.04.2003 s vplyvom na dĺžku premlčacej doby. 18. Odvolací súd už v minulosti použil na účely posúdenia úverových vzťahov právnu úpravu obsiahnutú v Občianskom zákonníku Niektoré rozsudky pritom boli podrobené kontrole ústavnosti. Rozsudok Krajského súdu v Prešove 6Co 81/2012, obstál i v ústavnej rovine (ústavná sťažnosť proti tomuto rozsudku bola odmietnutá uznesením Ústavného súdu SR I.ÚS 402/2013-10). Odvolací súd tak nemá dôvod od týchto záverov sa odchyľovať. Je náležité a plne v súlade s princípmi ochrany spotrebiteľa, že v prípade duplicitnej právnej úpravy rovnakých inštitútov súkromného práva je dôvodné aplikovať právnu úpravu o občianskych právach a nie podnikateľské právo (porov. rozsudok NS SR vo veci 5MCdo/20/09, rozsudok OS Banská Bystrica vo veci 61Cb/221/09). 19. Na základe vyššie uvedených skutočností odvolací súd nijako nepopiera úver ako absolútny obchod a ani dôvodnosť aplikácie Obchodného zákonníka. Odvolací súd len pripomína, že prednosť majú osobitné ustanovenia právneho poriadku, ktoré sú súčasťou špeciálnej právnej úpravy v oblasti spotrebiteľského práva vrátane ustanovení § 52 až § 54 OZ. 20. Súd prvej inštancie správne posúdil následky odstúpenia od zmluvy v zmysle Občianskeho zákonníka a dospel k správnemu záveru o premlčaní dlhu žalovaného. Z vykonaného dokazovania vyplynulo, že dvojročná premlčacia doba v zmysle § 107 Občianskeho zákonníka uplynula 28.08.2013 a žalobca svoje právo na zaplatenie pohľadávky uplatnil na súde až dňa 22.07.2014, teda po uplynutí premlčacej doby. Z uvedeného zároveň vyplýva, že aj dohoda o uznaní záväzku a úhrade pohľadávky v splátkach zo dňa 15.02.2014 bola uzatvorená po uplynutí premlčacej doby, t.j. jej predmetom bol premlčaný dlh. 21. Keďže dohoda zo dňa 15.02.2014 nemohla privodiť účinky spojené s aplikáciou § 110 ods. 1 Občianskeho zákonníka, potom bolo dôvodné žalobu s poukazom na premlčanie žalobcom uplatneného nároku s ohľadom na ust. § 5b zákona č. 250/2007 Z.z. o ochrane spotrebiteľa zamietnuť. 22. Žalobca popieraním skutočnosti, že dlh v čase podpísania dohody o uznaní záväzku a úhrade pohľadávky v splátkach nebol premlčaný, odporuje sám sebe, keďže to bol práve on, kto predformuloval znenie dohody a predložil ju na podpis žalovanému, pričom v tejto dohode je uvedené, že dlžník má vedomosť o premlčaní dlhu. Odvolací súd uvádza, že v dohode je zároveň výslovne uvedené, že dlžník uznáva svoj dlh voči žalobcovi v zmysle § 110 ods. 1 Občianskeho zákonníka. S poukazom na túto skutočnosť sa aj odvolacia námietka týkajúca sa posúdenia dohody v zmysle Obchodného zákonníka javí odvolaciemu súdu ako účelová. 23. Za tohto stavu odvolací súd rozsudok ako vecne správny potvrdil (§ 387 ods. 1 CSP). 24. O trovách odvolacieho konania odvolací súd rozhodol postupom podľa § 396 ods. 1 v spojení s § 255 ods. 1 CSP tak, že žiadna zo strán nemá na náhradu trov odvolacieho konania právo, keďže žalobca v odvolacom konaní úspešný nebol a žalovaný si trovy odvolacieho konania neuplatnil a žiadne trovy odvolacieho konania mu zo spisu nevyplývajú. 25. Rozhodnutie vo veci samej bolo prijaté odvolacím senátom pomerom hlasov 3:0. 26. Rozhodnutie o trovách odvolacieho konania bolo prijaté senátom pomerom hlasov 2:1. S väčšinovým rozhodnutím odvolacieho senátu o trovách odvolacieho konania nesúhlasila členka senátu JUDr. Gabriela Klenková, PhD. z dôvodu, že podľa § 262 ods. 1 CSP súd rozhoduje len o nároku na náhradu trov konania v rozhodnutí, ktorým sa konanie končí (§ 255 ods. 1 CSP). Aplikácia ust. § 255 ods. 2 CSP sa už na daný prípad nevzťahuje. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 CSP, povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8314208902.1 (dáta aktuálne k 12. 11. 2026). Záväzné je znenie zverejnené súdom.




